Dərdidi
Deməyin, düşmüşəm xəstə,
Dərdim bir bülbül dərdidi.
Alan dini-imanımı,
Ətirli bir gül dərdidi.

Bahara bənzər gəlişi,
Ceyrana bənzər yerişi.
Dünyaya dəyər görüşü,
Dərdim incəbel dərdidi.

Salıb məni intizara,
Günümü eyləyib qara.
Çatdırın məni o yara,
Dərdim şirindil dərdidi.

Eşqi ilə odlandığım,
Fəraqı ilə yandığım.
Ömrümə həmdəm sandığım,
Bir Leyli vüsal dərdidi.

Məmmədhüseynin günü-ayı,
Qəmi, dəmi bahar-yayı.
İlahidən olsa payı,
Uğurlu iqbal dərdidi.
XIX əsrin gəraylıları